《题桃源图》
宋代·华镇

枝头巧语声高低，波光葱茜深柔荑。烘爖日暖金鳞动，渔舟荡漾沿芳堤。

淡红片玉满流水，中有谁家桃李蹊。刺棹沿洄忘远近，山重水转迷东西。

金豪瞥见林中犬，玉羽旋闻陇上鸡。相逢巾屦如图画，惊闻有客争邀携。

穿花行到花尽处，华铺昼敞同攀跻。帘栊炫熀斗金碧，楼阁玲珑凝紫霓。

琼杯石髓甘如醍，碧桃莹腻堆玻瓈。殷勤历问尘寰事，闻说兴替声如嘶。

自言畴昔避闾左，乡邻负抱谋岩栖。入山惟忧山路浅，穿云涉水随麇麛。

山深遂与人境绝，回首但见云萋萋。年年桃花又桃实，不闻刘项鸣钲鼙。

当时祇恨弃桑梓，此日却悟凌丹梯。酒阑历览烟霞外，天风淅淅鹓雏啼。

尘羁世网远心目，年龄便可乾坤齐。俗缘如瑕涤不去，荆布还念糟糠妻。

思家欲归归却悔，忆路重来来已迷。碧砌朱栏无处觅，溪长烟草寒凄凄。

玉京云路今何在，千年图写传缯缇。高堂众客一经目，尽愿乘景骑狻猊。

祖龙虐政猛于虎，疗饥消渴资黔黎。霜髯黄口不相保，四海惨戚如牢狴。

当时人世无居处，往往云壑为中闺。窜身幽侧宁所乐，骨肉苟免资尘泥。

种桃为食不如黍，岂恶刍豢忘烹刲。全家邂逅登金箓，此事渺忽无端倪。

清时汪濊下膏泽，浸润生齿如孩提。日长不使餔糠秕，饭炊彫胡胾駃騠。

岁寒岂独完裋褐，雾縠衣裘云锦袿。剪除败类毓良淑，宛若嘉谷纯无稊。

干羽雍容绝征戍，春来处处操锄犁。今人不似秦人苦，寄身何用武陵溪。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。